La següent illa de cases ("insula") està ocupada completament per les "Termes Centrals", que després del 62 es van construir al lloc que havien deixat uns quants edificis devastats pel terratrèmol. L'any 79 encara no estaven acabades. Reservades als homes, no disposen de "frigidarium", però tenen un element que no apareix en les altres termes pompeianes, el "laconicum", la sala per a la "sudatio" amb aire calent i sec. Aquest conjunt, per la lluminositat de les seves sales espaioses, la gran palestra i la bona qualitat del material de construcció, pot comparar-se a les termes de les grans ciutats i de Roma mateixa.